送劉睦州移京西漕
作者：韋驤
朝代：宋

paragraphs: 賢傑恬榮進，朝廷睠舊材。
優閒輟爲郡，按舉復行臺。
憶昨巡荆北，于時會歲菑。
轉輸憂國計，假易緩民財。
吏議烏能避，邦條不可裁。
謫遷知咎戾，忠信即基胎。
解印離江滸，分麾泝浙洄。
列城遺厚愛，千里沛餘才。
火玉堅難變，霜松翠弗摧。
壯行心所勇，膠祿素嘗咍。
履道期終固，謀身絕外猜。
子文忘愠色，嚴助樂歸來。
撫俗專求瘼，提綱獨整頹。
察幽窮蔕芥，屏惡自渠魁。
犴獄春多草，賓階雨不苔。
溪山圍几席，風月侑樽罍。
毫痩清吟苦，弦高雅曲哀。
黄堂成臥治，青律再飛灰。
況味安符竹，胸襟傲面槐。
桐廬聲績遠，蓂陛寵光催。
近部勞經畫，兼資藉瑋瑰。
使旌蜺夭矯，宸詔鳳毰毸。
肅肅途将戒，元元慕若孩。
車攀朝柅軸，舟遁夜張桅。
被命恭雖益，封章懇以推。
讓廉儀組紱，貪冒愯駑駘。
京輔非輕寄，天衷未易迴。
功名當盛獲，藴蓄豈空培。
輿論蘄皆惬，高懷願更恢。
壯猷那久抑，早晚詠良哉。